**Novemburbrævið**

**Góðu foreldur!**

Foreldraviðtalurnar vóru góðar og gevandi, og vit takka fyri góða samstarvið, vit hava við tykkum foreldur! Jónatan í flokkinum er fluttur til Danmarkar. Vit ynskja honum alt tað besta! Vit eru nú 20 gentur og 9 dreingir í flokkinum.

Nú Hanna Lassaberg er farin í barnsburðarfarloyvi, eru Lív Reinert Nielsen og Kárun Kjærbo komin í okkara flokk. Lív undirvísir í donskum og heimstaðarlæru, meðan Kárun hevur handaverk og list.

**Fyri framman:**

* **Heimsmálini hjá Sameindu Tjóðum**

Vit fara í hesari viku at byrja við at viðgera og arbeiða við ST-heimsmálunum. Sameindu Tjóðir samtyktu í 2015 at arbeiða við 17 heimsmálum, sum miða móti einum betri heimi í 2030. Vit fara at kunna børnini um hesi mál og velja nøkur úr rúgvuni at arbeiða meira við. Í hesum sambandi er skilagott, um tit eisini tosaðu við tykkara børn um hetta.

Vit fara at enda hesa viku við, at børnini lata inn eitt skrivligt avrik fríggjadagin 16. novembur um evnið, fátækradømi. Vit ynskja, at børnini kunnu seta orð á, hvussu vit í Føroyum kunnu gera mun. Skrivilongdin á avrikinum hevur sum so ongan týdning, men innihaldið eigur at geva meining og fara eitt sindur víða.

* **Kvøða og fara upp á gólv**

Vit ætla okkum ofta upp á gólv í vetur. Vit løgdu út við at kvøða, “Veturin kom við kulda og kava”, “Burtur á heiði” og “Nykurs vísu” í seinastu viku. Børnini vóru sera hugagóð, røsk og øll dugdu væl at halda seg til fet og rútmu. Fram yvir fara vit minst eina ferð upp á gólv um vikuna. Seinni fara vit at geva børnunum tekstirnir heim við at venja.

* **Framløgur**

Sum sagt í viðtalunum, fara vit nú í novembur og fram yvir í holtur við, at børnini fara at leggja fram.

Tey kunnu leggja fram um:

1) *"Mínar framtíðarætlanir"* ella

2) *"Hvat serligt hendi í árinum, tá ið eg varð føddur"*

(kann vera bólkaarbeiði)

* Børnini fáa 14 dagar heima at gera framløguna
* Brúka plansju og/ella hava lutir við til framløguna
* Kunnu nýta Power Point til at gera framløguna

Tey fyrstu trý hava fingið plansjur heim við, og hesar framløgur verða í vikuni 26-30. novembur

* **Evnisvika 19.-23. novembur**

Í vikuni 19-23. novembur fer vanliga tímatalvan í dvala, tí tá fer allir skúlin at viðgera evnið, “Bygdir og býir”. Ætlanin er, at øll møta kl. 08:00 og fáa frí kl. 13:00, men endalig kunning um hetta og meira kemur í komandi viku.

**Lærararnir í 3. flokki**